LIETUVOS RESPUBLIKOS SVEIKATOS APSAUGOS MINISTERIJA

Į S A K Y M A S

DĖL VALSTYBINĖS VISUOMENĖS SVEIKATOS PRIEŽIŪROS TARNYBOS UŽKREČIAMŲJŲ LIGŲ PROFILAKTIKOS IR KONTROLĖS CENTRO ĮSTEIGIMO IR NUOSTATŲ PATVIRTINIMO

1996 m. lapkričio 29 d. Nr. 629

Vilnius

Vykdydamas Lietuvos Respublikos sveikatos priežiūros įstaigų ir Žmonių užkrečiamųjų ligų profilaktikos ir kontrolės įstatymo įgyvendinimo įstatymą,

ĮSAKAU:

1. Nuo 1997 m. sausio 1d. Respublikinį imunoprofilaktikos centrą pertvarkyti į Valstybinės visuomenės sveikatos priežiūros tarnybos Užkrečiamųjų ligų profilaktikos ir kontrolės centrą.

2. Nustatyti, kad nuo 1997 m. sausio 1 dienos Valstybinio visuomenės sveikatos centro užkrečiamųjų ligų profilaktikos, kontrolės ir epidemiologinės priežiūros funkcijos, etatai, skirti šioms funkcijoms vykdyti, ir pagrindinės priemonės (inventorius) perduodami Valstybinės visuomenės sveikatos priežiūros tarnybos Užkrečiamųjų ligų profilaktikos ir kontrolės centrui.

3. Patvirtinti Valstybinės visuomenės sveikatos priežiūros tarnybos Užkrečiamųjų ligų profilaktikos ir kontrolės centro nuostatus (pridedama).

4. Pavesti Valstybinės visuomenės sveikatos priežiūros tarnybos prie Sveikatos apsaugos ministerijos direktoriui E. Mačiūnui įvykdyti šio įsakymo 2 punkto reikalavimus ir nuo 1997 m. sausio 1 dienos sudaryti sutartį su Užkrečiamųjų ligų profilaktikos ir kontrolės centru dėl patalpų panaudos Kalvarijų g. 153, Vilniuje.

5. Nustatyti, kad darbuotojų, kurie vykdė užkrečiamųjų ligų profilaktikos, kontrolės ir epidemiologinės priežiūros funkcijas ir aptarnavo šią sritį Valstybiniame visuomenės sveikatos centre, darbo santykiai tęsiasi Valstybinės visuomenės sveikatos priežiūros tarnybos Užkrečiamųjų ligų profilaktikos ir kontrolės centre pagal Darbo sutarties įstatymo 32 straipsnio reikalavimus.

6. Nustatyti, kad Respublikinio imunoprofilaktikos centro darbuotojų darbo santykiai nuo 1997 m. sausio 1 dienos tęsiasi Valstybinės visuomenės sveikatos priežiūros tarnybos Užkrečiamųjų ligų profilaktikos ir kontrolės centre pagal Darbo sutarties įstatymo 32 straipsnio reikalavimus.

7. Įsakymo kontrolę pavesti Lietuvos Respublikos vyriausiajam valstybiniam gydytojui higienistui.

SVEIKATOS APSAUGOS MINISTRAS	ANTANAS VINKUS

Patvirtinta

Sveikatos apsaugos ministerijos

1996 11 29 įsakymu Nr. 629

Valstybinės visuomenės sveikatos priežiūros tarnybos

Užkrečiamųjų ligų profilaktikos ir kontrolės centro

N U O S T A T A I

Bendroji dalis

1. Valstybinės visuomenės sveikatos priežiūros tarnybos Užkrečiamųjų ligų profilaktikos ir kontrolės centras (toliau – Centras) yra tretinio Lietuvos nacionalinės sveikatos sistemos veiklos organizavimo lygio valstybės visuomenės sveikatos priežiūros biudžetinė įstaiga. Centro steigėjas yra Sveikatos apsaugos ministerija.

2. Centras savo veikloje vadovaujasi Lietuvos Respublikos Konstitucija, įstatymais, kitais teisės aktais, Sveikatos apsaugos ministerijos įsakymais, normatyviniais dokumentais, šiais nuostatais.

3. Centras yra juridinis asmuo, turi antspaudą su pavadinimu, sąskaitas banke. Centras finansuojamas iš valstybės biudžeto lėšų, kitų įstatymais numatytų šaltinių. Centro buveinė: Kalvarijų g. 153 (Rožių al. 4 a), Vilniuje.

4. Centras už savo veiklą atskaitingas steigėjui ir Valstybinei visuomenės sveikatos priežiūros tarnybai prie Sveikatos apsaugos ministerijos (toliau – VVSPT).

Centro uždaviniai ir funkcijos

5. Centro tikslas yra organizuoti Lietuvos gyventojų užkrečiamųjų ligų profilaktikos ir kontrolės priemones siekiant mažinti gyventojų sergamumą, invalidumą ir mirtingumą.

6. Centro funkcijos:

6.1. organizuoti ir vykdyti valstybinę užkrečiamųjų ligų epidemiologinę priežiūrą Lietuvoje siekiant užkirsti kelią ūmių žarnyno, kvėpavimo takų, zoonozių, parazitinių, kitų pavojingų ir ypač pavojingų užkrečiamųjų ligų išplitimą šalyje;

6.2. organizuoti kompleksinius tyrimus epidemiologinės situacijos Lietuvoje vertinimui ir koordinavimui;

6.3. koordinuoti visuomenės ir asmens sveikatos priežiūros įstaigų veiklą, vykdant užkrečiamųjų ligų epidemiologinę priežiūrą;

6.4. bendradarbiauti su Pasaulinės sveikatos organizacijos ir kitų šalių atitinkamomis institucijomis užkrečiamųjų ligų epidemiologinės priežiūros klausimais;

6.5. metodiškai vadovauti profilaktinius skiepijimus vykdančioms įstaigoms, imunoprofilaktikos taktikos, vakcinavimo technikos, medicininių priešparodymų, apsauginių vakcinacijos metodų taikymo ir kitais klausimais;

6.6. pagal sveikatos priežiūros įstaigų pateiktas garantines paraiškas užsakyti, organizuoti ir vykdyti jų aprūpinimą vakcinomis, griežtai laikantis „šalčio grandinės“ principo;

6.7. teikti visuomenės ir asmens sveikatos priežiūros įstaigoms organizacines bei metodines konsultacijas užkrečiamųjų ligų profilaktikos, priešepideminių priemonių organizavimo klausimais;

6.8. pagal visuomenės sveikatos centrų pageidavimą arba esant būtinybei (išplitus arba susidarius pavojui užkrečiamoms ligoms plisti kelių apskričių administracinėse teritorijose ir t. t.) teikti praktinę pagalbą užkrečiamųjų ligų (išvardytų 6.1 punkte) epidemiologinės priežiūros ir atsiradusių ligų židinių likvidavimo klausimais;

6.9. analizuoti ir vertinti priešepideminio režimo būklę šalies asmens sveikatos priežiūros įstaigose, teikti Sveikatos apsaugos ministerijai ir savivaldos institucijoms pasiūlymus šiuo klausimu;

6.10. analizuoti ir prognozuoti užkrečiamųjų ligų epideminio proceso eigą šalyje;

6.11. organizuoti epidemiologinę, entomologinę ir epizootologinę gamtinių židininių infekcijų priežiūrą šalyje, atlikti šių ligų sukėlėjų, platinančių vabzdžių ir graužikų apskaitą, ruošti epidemiologinę ir epizootologinę prognozę;

6.12. ruošti reglamentacinę ir metodinę medžiagą užkrečiamųjų ligų profilaktikos, priešepideminių karantininių priemonių organizavimo, naujos efektyvios dezinfekcijos, sterilizacijos bei laboratorinės diagnostikos klausimais;

6.13. ruošti ir periodiškai leisti informacinę medžiagą aktualiais užkrečiamųjų ligų, epidemiologinės priežiūros klausimais;

6.14. organizuoti kvalifikacijos kėlimo kursus, seminarus, instruktažus epidemiologinio, dezinfekcinio, sterilizacinio darbo, parazitinių, bakterinės ir virusinės kilmės bei ypač pavojingų užkrečiamųjų ligų laboratorinės diagnostikos klausimais sveikatos priežiūros įstaigų ir kitų šia problema suinteresuotų žinybų darbuotojams;

6.15. teikti konsultacijas dezinfekcinių medžiagų panaudojimo ir hospitalinių infekcijų profilaktikos klausimais Sveikatos apsaugos ministerijai, asmens ir visuomenės sveikatos priežiūros įstaigoms, kitoms žinyboms;

6.16. tvarkyti valstybinį užkrečiamųjų ligų ir užkratų registrą;

6.17. vykdyti valstybinį užkrečiamųjų ligų monitoringą;

6.18. dalyvauti prognozuojant ypatingas visuomenės sveikatos situacijas, susijusias su užkrečiamosiomis ligomis ir likviduojant jų pasekmes;

6.19. planuoti ir vykdyti priemones Lietuvos Respublikos teritorijai apsaugoti nuo ypač pavojingų ir pavojingų užkrečiamųjų ligų;

6.20. metodiškai vadovauti asmens ir visuomenės sveikatos priežiūros įstaigų mikrobiologijos, virusologijos ir parazitologijos laboratorijų darbui;

6.21. organizuoti ir atlikti laboratorijų darbo kokybės išorinę kontrolę;

6.22. kaupti ir analizuoti statistinius asmens ir visuomenės sveikatos priežiūros įstaigų laboratorijų veiklos duomenis;

atlikti diagnostinius ir kitus laboratorinius tyrimus infekciniam agentui ar jo struktūroms nustatyti, epidemiologinio sukėlėjo markeriams nustatyti, identifikuoti neaiškias ir pirmą kartą Lietuvos Respublikoje išskirtas mikroorganizmų padermes, patvirtinti kai kurių, atskirais dokumentais nustatytų, mikroorganizmų rūšių ir vidurūšių priklausomybę (taksonominę identifikaciją).

Centro teisės ir pareigos

7. Centro darbuotojai, kuriems yra pavesta vykdyti užkrečiamųjų ligų epidemiologinę priežiūrą, turi teisę:

7.1 kontroliuoti asmens ir visuomenės sveikatos priežiūros įstaigų, fizinių ir juridinių asmenų veiklą:

7.1.1. privalomojo epidemiologinio registravimo objektų srityje;

7.1.2. privalomosios epidemiologinės analizės ir prognozės srityje;

7.1.3. privalomosios ir priverstinės ligonių, įtariamų sergant, turėjusių kontaktą, sukėlėjų nešiotojų hospitalizacijos, izoliacijos, ištyrimo srityje;

7.1.4. imunoprofilaktikos ir chemoprofilaktikos srityje;

7.1.5. privalomojo profilaktinio aplinkos ir privalomojo aplinkos nukenksminimo (dezinfekcijos) užkrečiamųjų ligų židiniuose;

7.2. ruošti privalomųjų ir tikslinių programų projektus;

7.3. teikti pasiūlymus Sveikatos apsaugos ministerijai dėl strategijos ir taktikos politikos formavimo užkrečiamųjų ligų srityje;

7.4. teikti pasiūlymus Sveikatos apsaugos ministerijai dėl teritorijų karantino ir riboto karantino objektų paskelbimo ar atšaukimo;

7.5. teikti pasiūlymus Sveikatos apsaugos ministerijai dėl teritorijų paskelbimo užkrėstomis ir jų atšaukimo;

7.6. išduoti, atšaukti leidimus fiziniams ir juridiniams asmenims įvežti ir išvežti iš Respublikos indus su išskirtais ar kolekciniais užkrečiamųjų ligų sukėlėjais;

7.7. išduoti, atšaukti leidimus juridiniams ar fiziniams asmenims verstis užkrečiamųjų ligų sukėlėjų išskyrimu, saugojimu ir dauginimu;

7.8. gauti ekonominę, ekologinę, technologinę ir kitą informaciją iš visų nuosavybės formų įmonių, įstaigų, organizacijų, jeigu tai susiję su užkrečiamųjų ligų epidemiologine priežiūra arba židinių likvidavimu;

7.9. gauti iš valstybinių tarnybų, valstybinių inspekcijų, savivaldybių, įmonių ir įstaigų žinias, statistinius ir kitus duomenis savo kompetencijos klausimais;

7.10. koordinuoti priešepidemines priemones, saugančias valstybės sienas ir teritoriją nuo ypač pavojingų ir pavojingų užkrečiamųjų ligų įvežimo bei paplitimo;

7.11. kontroliuoti savivaldos institucijų, asmens ir visuomenės sveikatos priežiūros įstaigų, apskrities ir savivaldybės gydytojų atliekamą darbą užkrečiamųjų ligų profilaktikos ir kontrolės srityje;

7.12. reikalauti iš asmens, visuomenės sveikatos priežiūros įstaigų, kitų fizinių ir juridinių asmenų informacijos ir duomenų, reikalingų užkrečiamųjų ligų epidemiologinei priežiūrai vykdyti;

7.13. nemokamai naudotis asmens ir visuomenės sveikatos priežiūros įstaigų laboratorijų paslaugomis vykdant užkrečiamųjų ligų epidemiologinę priežiūrą, aiškinant šių ligų susiformavimo priežastis;

7.14. susiklosčius tam tikrai epidemiologinei situacijai šalyje, operatyviai rekomenduoti Sveikatos apsaugos ministerijai koreguoti priešepidemines priemones ir taktiką vykdant užkrečiamųjų ligų profilaktiką, analizuoti ir skelbti spaudoje sergamumo rodiklius, priežastis, su tuo susijusius ekonominius nuostolius ir profilaktines priemones;

7.15. kontroliuoti priešepideminių reikalavimų ir taisyklių vykdymą įstaigose ir laboratorijose, dirbančiose su visų pavojingumo klasių mikroorganizmais nepriklausomai nuo jų pavaldumo;

7.16. priimti sprendimus dėl mikrobiologijos, parazitologijos, virusologijos laboratorijų veiklos sustabdymo, jeigu darbo organizavimas ir vykdymas neatitinka šiam tikslui keliamų reikalavimų ir kelia grėsmę infekcinio agento išplitimui;

7.17. dalyvauti sprendžiant klausimus apie visuomenės ir asmens sveikatos priežiūros įstaigų mikrobiologijos ir virusologijos laboratorijų darbuotojų profesinę kompetenciją bei tinkamumą užimti atitinkamas pareigas;

7.18. atlikti įvairius mikrobiologinius, parazitologinius, virusologinius tyrimus juridinių ir fizinių asmenų prašymu;

7.19. teikti Sveikatos apsaugos ministerijai pasiūlymus įregistruojant Lietuvos Respublikoje gaminius, naudojamus infekcinių ligų diagnostikai ir kontrolei, tvirtinant naujas laboratorinių tyrimų metodikas, kitus užkrečiamųjų ligų kontrolės ir diagnostikos norminius dokumentus;

7.20. lankytis bet kuriuo paros metu (pateikus tarnybinį pažymėjimą) įvairios paskirties objektuose ir teritorijose aiškinantis užkrečiamųjų ligų, grupinių susirgimų ar protrūkių atsiradimo priežastis;

7.21. teikti mokamas sveikatos priežiūros paslaugas ir patarnavimus, vykdyti papildomus darbus pagal sveikatos priežiūros įstaigų, kitų juridinių ir fizinių asmenų, taip pat ir registruotų užsienyje, užsakymus ar sutartis.

Centro darbo organizavimas

8. Centro valdymo organai:

8.1. Administracija. Administracija atlieka Centro valdymo funkciją.

Į administracijos sudėtį įeina direktorius, jo pavaduotojai, padalinių vadovai, vyriausiasis buhalteris. Administracijai vadovauja direktorius, kurį viešo konkurso tvarka penkeriems metams skiria (sudaro darbo sutartį) steigėjas.

Direktoriumi gali būti asmuo, atitinkantis Sveikatos apsaugos ministerijos keliamus reikalavimus. Direktoriumi negali būti vyresnis kaip 65 metų asmuo.

8.2. Centro direktorius:

8.2.1. organizuoja Centro darbą, jam vadovauja, atsako už jo valdymą;

8.2. 2. atstovauja Centrui be atskiro įgaliojimo;

8.2. 3. rengia biudžetinių ir nebiudžetinių lėšų sąmatos projektus ir teikia juos tvirtinti steigėjui;

8.2.4. pagal patvirtintą darbo užmokesčio fondą tvirtina Centro struktūrą ir etatų sąrašą;

8.2. 5. tvirtina Centro darbo reglamentą, Centro ir jo filialų darbo planus ir ataskaitas, Centro padalinių ir filialų nuostatus;

8.2.6. pagal savo kompetenciją leidžia įsakymus, kitus tvarkomuosius aktus, reguliuojančius Centro, jo padalinių, filialų veiklą, suteikia dalį jam priskirtų teisių pavaduotojams, kitiems darbuotojams;

8.2.7. tvirtina Centro darbuotojų pareigybines instrukcijas;

8.2.8. naudoja Centro lėšas ir turtą pagal patvirtintą sąmatą;

8.2. 9. sudaro sutartis, atidaro ir uždaro sąskaitas bankuose;

8.2.10. naudojasi teisėmis ir vykdo funkcijas, kurias jam deleguoja VVSPT direktorius, Lietuvos Respublikos vyriausiasis valstybinis gydytojas higienistas;

8.2.11. vykdo kitas įstatymuose ir teisės aktuose numatytas pareigas.

8.3. Centre gali būti sudaromi ir kiti valdymo organai.

9. Steigėjui leidus, Centras gali turėti filialų. Filialas turi atskirą buveinę ir vadovą. Filialas nėra juridinis asmuo ir veikia pagal Centro nuostatus ir Centro direktoriaus įgaliojimus.

Centro darbuotojų priėmimo į darbą ir darbo apmokėjimo tvarka

10. Visus kitus Centro darbuotojus į darbą priima direktorius, sudarydamas su jais darbo sutartis. Sudarydamas darbo sutartis, direktorius ar jo įgaliotas asmuo supažindina būsimus darbuotojus su jų pareigybinėmis instrukcijomis, Centro darbo reglamentu, vidaus tvarka, kolektyvine sutartimi, jei ji sudaryta. Darbo sutartyje turi būti sulygta dėl būtinųjų darbo sutarties sąlygų: darbuotojų darbo vietos, darbo funkcijos (tam tikros profesijos, specialybės, kvalifikacijos darbo arba dėl tam tikrų pareigų) bei dėl darbo apmokėjimo sąlygų.

11. Centro direktoriui tarnybinį atlyginimą, atlyginimo priedą, premijas skiria steigėjas įstatymų nustatyta tvarka.

12. Centro darbuotojų tarnybiniai atlyginimai, kitos darbo apmokėjimo sąlygos (priedų, pašalpų, premijų mokėjimas) numatomos darbo sutartyse ir keičiamos darbo sutarties šalių susitarimu pagal įstatymų ir kitų teisės aktų reikalavimus. Darbuotojų premijavimo nuostatus tvirtina direktorius.

13. Centro filialų ar padalinių vadovai bei sveikatos priežiūros specialistai į darbą priimami viešo konkurso tvarka penkeriems metams. Centro filialų ir padalinių vadovais turi dirbti asmenys, kurie atitinka Sveikatos apsaugos ministerijos patvirtintus kvalifikacinius reikalavimus. Centro filialų vadovais negali dirbti asmenys, vyresni kaip 65 metų.

Finansinė ūkinė veikla

14. Centras finansuojamas iš valstybės biudžeto pagal nustatyta tvarka patvirtintas sąmatas. Centras gali turėti ir nebiudžetinių lėšų, kurias naudoja nustatyta tvarka.

15. Centras finansinę ūkinę veiklą vykdo teisės aktų nustatyta tvarka, laikydamasis Finansų ministerijos nustatytų finansavimo procedūrų ir iždo procedūrų.

16. Centro lėšos:

16.1. valstybės biudžeto asignavimai. Šios lėšos gali būti naudojamos tik nemokamoms šiuose nuostatuose nurodytoms visuomenės sveikatos priežiūros paslaugoms ir patarnavimams teikti;

16.2. valstybinio sveikatos fondo lėšos, skirtos sveikatos ir Centro veiklos programoms remti;

16.3. lėšos, gautos iš fizinių ir juridinių asmenų už mokamas visuomenės sveikatos priežiūros paslaugas ir patarnavimus;

16.4. lėšos, gautos kaip labdara, parama ar dovana, taip pat pagal testamentą;

16.5. kitos teisėtai gautos lėšos.

17. Centras susidėvėjusias ar jai nebereikalingas materialines vertybes, turtą nurašo ar realizuoja Vyriausybės nustatyta tvarka.

18. Centras buhalterinę apskaitą organizuoja ir atskaitomybę tvarko Finansų ministerijos nustatyta tvarka.

19. Centro finansinę veiklą gali tikrinti Valstybės kontrolės, finansų, teisėtvarkos organų pareigūnai bei Sveikatos apsaugos ministro įgalioti pareigūnai teisės aktų nustatyta tvarka.

Reorganizavimas ir likvidavimas

20. Centro nuostatai, jų pakeitimai ir papildymai tvirtinami Sveikatos apsaugos ministerijos nustatyta tvarka.

21. Centrą reorganizuoja ar likviduoja Sveikatos apsaugos ministerija Lietuvos Respublikos Vyriausybės nustatyta tvarka.

_____________